Návrh

V y h l á š k a
Ministerstva spravodlivosti Slovenskej republiky
z .... 2005

o podmienkach a postupe prokurátora 
pri konaní o dohode o uznaní viny a prijatí trestu

	Ministerstvo spravodlivosti Slovenskej republiky podľa § 561 ods. 2 zákona č. 301/2005 Z.z. Trestný poriadok ustanovuje:

§ 1
Predmet úpravy

	(1) Táto vyhláška upravuje podmienky a pravidlá postupu prokurátora pri iniciovaní, prijatí podnetu inej strany a vedení vyjedávania o dohode o uznaní viny a prijatí trestu (ďalej len „dohoda o vine a treste“).
	(2) Ustanovenia tejto vyhlášky treba vykladať a aplikovať individuálne podľa okolností a podmienok konkrétneho prípadu tak, aby 
a)	umožnili meritórne ukončenie čo najviac trestných vecí v prípravnom konaní dohodou o vine a treste, a 
b)	zároveň poskytovali ochranu spoločnosti pred páchateľmi trestných činov.

§ 2
Vymedzenie pojmov

	Dohodou o vine a treste sa rozumie dohoda prokurátora a obvineného a v prípadoch ustanovených zákonom aj poškodeného alebo aj inej oprávnenej osoby) o priznaní spáchania skutku, uznania viny a prijatí trestu obvineným a prípadne aj o ďalších výrokoch).

§ 3
Začatie konania o dohode o vine a treste

	(1) Prokurátor môže začať konanie o vine a treste na podnet obvineného alebo aj bez takého podnetu. Pri zvažovaní vhodnosti konania o dohode o vine a treste na podnet obvineného sa prokurátor riadi svojim vnútorným presvedčením založeným na vyhodnotení trestnej veci podľa kritérií uvedených v § 4 a § 5 tak, ako keby konanie začal z vlastnej iniciatívy.
	(2) Ak prokurátor podnet obvineného na začatie konania o dohode o vine a treste neprijme, písomne to oznámi obvinenému; rovnopis oznámenia založí do spisu.
	(3) Ak obvinený odmietne návrh prokurátora na konanie o vine a treste, urobí o tom prokurátor záznam, ktorý založí do trestného spisu. Podľa okolností prípadu v zázname tiež stručne uvedie dôvody, pre ktoré obvinený návrh prokurátora odmietol.

Podmienky a postup prokurátora pri konaní o dohode o vine a treste

§ 4

 (1) Prokurátor pri zvažovaní vhodnosti konania o dohode o vine a treste a pri vyjednávaní dohody s obvineným okrem kritérií uvedených v odseku 2, berie do úvahy všetky relevantné skutočnosti, najmä
a)	ochotu obvineného spolupracovať pri vyšetrovaní alebo skrátenom vyšetrovaní iných obvinených,
b)	minulosť obvineného, najmä skoršie odsúdenie,
c)	povahu a závažnosť trestného činu, ktorý je predmetom obvinenia,
d)	prejavenú ľútosť a pocit viny obvineného, jeho ochotu dobrovoľne prevziať zodpovednosť za svoje konanie,
e)	záujem na rýchlom a primeranom ukončení trestnej veci,
f)	pravdepodobnosť usvedčenia obvineného v súdnom konaní,
g)	pravdepodobný dosah súdneho konania na svedkov,
h)	pravdepodobný trest alebo iné dôsledky v prípade, že obvinený bude usvedčený v súdnom konaní,
i)	verejný záujem, na základe ktorého by sa prípad mal prejednať v súdnom konaní na základe obžaloby podanej prokurátorom,
j)	náklady súdneho konania, vrátane nákladov na prípadné odvolacie konanie,
k)	potrebu zabrániť oneskorenému skončeniu iných rozpracovaných trestných vecí,
l)	dosah na právo poškodeného a ochotu obvineného nahradiť škodu, ktorú spôsobil trestným činom.
	(2) Podmienkou na uzavretie dohody o vine a treste je, aby sa obvinený priznal a uznal vinu zo spáchania skutku, ktorý 
a)	je najzávažnejší z tých, ktoré sú doteraz získanými dôkazmi už preukázateľné,
b)	je preukázateľný aj iným dôkazom,
c)	odôvodňuje výrok o treste, prípadne aj iné výroky, ktoré v ňom majú základ,
d)	nemá nepriaznivý vplyv na trestné stíhanie iných osôb.

§ 5

	(1) Pri vyjednávaní o druhu a výmere trestu sa prokurátor riadi ustanoveniami druhej hlavy prvej časti Trestného zákona.
	(2) Z trestu, ktorý by podľa úsudku prokurátora uložil súd za spáchaný trestný čin, môže ponúknuť obvinenému po vyhodnotení aj kritérií uvedených v § 4 primerané zníženie výmery trestu, ktorý v odôvodnených prípadoch môže byť znížený až o jednu tretinu pod dolnú hranicu zákonom ustanovenej trestnej sadzby.)
	(3) Ak prichádza do úvahy uloženie aj ochranného opatrenia, postupuje prokurátor podľa piateho dielu druhej hlavy prvej časti Trestného zákona.

§ 6
Spoločné ustanovenie

	Na vyhotovenie zápisnice o konaní o dohode o vine a treste, jej náležitosti, podanie návrhu na schválenie dohody o vine a treste súdu, predvolanie a predvedenie obvineného, upovedomenie obhajcu, poškodeného a prípadne ďalších strán, sa primerane použijú ustanovenia Trestného poriadku.

§ 7
Účinnosť

	Táto vyhláška nadobúda účinnosť 1. januára 2006.